b'\n_START_ARTICLE_\nHidrazin\n_START_SECTION_\nUporaba\n_START_PARAGRAPH_\nVe\xc4\x8dina hidrazina se porabi kot prekurzor za penilna sredstva. Nekatere spojine, med katere spadata azodikarbonamid in izobutironitril, dajejo 100-200 mL plina na gram prekurzorja. Kot sredstvo za spro\xc5\xa1\xc4\x8danje plina v avtomobilskih zra\xc4\x8dnih blazinah se v podobni reakciji uporabljata hidrazin in natrijev nitrit (NaNO\xe2\x82\x82). Hidrazin se uporablja tudi kot pogonsko gorivo vesoljskih plovil in sredstvo za zmanj\xc5\xa1anje koncentracije raztopljenega kisika in uravnavanje pH vode v velikih industrijskih parnih kotlih. V zadnjem \xc4\x8dasu so raziskovalci IBM in UCLA za\xc4\x8deli uporabljati hidrazin tudi kot topilo za raztapljanje gradiv za solarne celice.\n_START_SECTION_\nOrganska kemija\n_START_PARAGRAPH_\nHidrazini so vklju\xc4\x8deni v \xc5\xa1tevilne organske sinteze, tudi tak\xc5\xa1ne, ki imajo zelo velik prakti\xc4\x8den pomen v farmacevtski industriji. Pomembna derivata hidrazina sta zdravili izoniazid za zdravljenje tuberkuloze in antimikotik flukonazol. Hidrazini so pomembni tudi za sintezo barvil in v fotografiji.\n_START_SECTION_\nWolff-Kishnerjeva redukcija\n_START_PARAGRAPH_\nWolff-Kishnerjeva redukcija je reakcija, v kateri se karbonilna skupina aldehida ali ketona s hidrazini preko vmesnega produkta hidrazona pretvori v metilensko ali metilno skupino.\n_START_SECTION_\nHeterocikli\xc4\x8dne spojine\n_START_PARAGRAPH_\nHidrazin je zaradi dveh aminoskupin bifunkcionalna spojina, ki s kondenzacijo z bifunkcionalnimi elektrofili daje \xc5\xa1tevilne heterocikli\xc4\x8dne spojine. Hidrazin z 2,4-pentandionom kondenzira v 3,5-dimetilpirazol. V Einhorn-Brunnerjevi reakciji hidrazini reagirajo z imidi in tvorijo triazole.\n_START_SECTION_\nSulfoniranje\n_START_PARAGRAPH_\nHidrazin je dober nukleofil, zato lahko reagira s sulfonil halogenidi in alkil halogenidi. Tosilhidrazin po obdelavi s karbonili tvori tudi hidrazone.\n_START_SECTION_\nDeprotekcija ftalimidov\n_START_PARAGRAPH_\nHidrazin se uporablja za cepljenje derivatov N-alkiliranega ftalimida. Cepljenje omogo\xc4\x8da, da se ftalimidni anion uporabi kot aminski prekurzor v Gabrijelovi sintezi.\n_START_SECTION_\nRedukcijsko sredstvo\n_START_PARAGRAPH_\nHidrazin je zelo uporaben reducent, ker v kemijskih reakcijah kot stranska produkta iz njega obi\xc4\x8dajno nastajata du\xc5\xa1ik in voda. Uporablja se kot antioksidant, odstranjevalec kisika iz tehnolo\xc5\xa1kih vod ter inhibitor korozije v parnih kotlih in ogrevalnih sistemih. Uporablja se tudi za redukcijo kovinskih soli in oksidov v \xc4\x8diste kovine, negalvanskem nikljanju in za ekstrakcijo plutonija iz odpadkov jedrskih reaktorjev.\n_START_SECTION_\nUporaba v industriji\n_START_PARAGRAPH_\nHidrazin se uporablja v mnogih industrijskih procesih. V proizvodnji elasti\xc4\x8dnih vlaken (spandex, lycra, elastan) slu\xc5\xbei kot katalizator polimerizacije, uporablja pa se tudi v gorivnih celicah, pastah za spajkanje in filmskih razvijalcih, kot ekstender verig v poliuretanih in toplotni stabilizator in v proizvodnji tenkoplastnih kondenzatorjev za zaslone s teko\xc4\x8dimi kristali. 70\xc2\xa0% vodna raztopina hidrazina se uporablja kot gorivo za napajanje EPU (emergency power unit) v lovskih letalih  F-16 Falcon. Zmes hidrazina in amonijevega nitrata je eksploziv Astrolite. _NEWLINE_Hidrazin se pogosto uporablja kot sredstvo za zmanj\xc5\xa1evanje vsebnosti kisika in inhibitor korozije v parnih kotlih. Zaradi toksi\xc4\x8dnosti in neza\xc5\xbeelenih stranskih u\xc4\x8dinkov, zaradi razgradnje za\xc5\xa1\xc4\x8ditne oksidne plasti na notranjih stenah cevi se pove\xc4\x8da korozija zaradi pretoka, je njegova uporabnost omejena.\n_START_SECTION_\nGorivne celice\n_START_PARAGRAPH_\nItalijanski proizvajalec katalizatorjev Acta je predlagal, da bi se v gorivnih celicah namesto vodika uporabi hidrazin. Glavne prednosti hidrazina so, da ima gorivna celica ve\xc4\x8d kot 200\xc2\xa0mW/cm\xc2\xb2 ve\xc4\x8djo mo\xc4\x8d kot celica z vodikom, da je veliko bolj prikladen za skladi\xc5\xa1\xc4\x8denje in transportiranje in ne potrebuje zelo dragega platinskega katalizatorja. Med skladi\xc5\xa1\xc4\x8denjem hidrazina v rezervoarjih, napolnjenih s karbonili, se hidrazin pretvori v trdni in varni hidrazon, s segrevanjem rezervoarja s toplo vodo pa se ponovno sprosti kot hidrazin hidrat. Hidrazin ima visok standardni elektrodni potencial (1,56 V), ki je precej vi\xc5\xa1ji od vodikovega (1,23 V). Hidrazin v gorivni celici razpade na du\xc5\xa1ik in vodik, ki se s kisikom ve\xc5\xbee v vodo. Hidrazin se je v 1960. letih \xc5\xbee uporabljal v satelitih v gorivnih celicah proizvajalca Allis-Chalmers Corp.\n_START_SECTION_\nVarnost in strupenost\n_START_PARAGRAPH_\nHidrazin je zelo strupen in nevarno nestabilen, predvsem v brezvodnem stanju. _NEWLINE_Kratkotrajna izpostavljenost visokim koncentracijam hidrazina lahko pri ljudeh dra\xc5\xbei o\xc4\x8di, nos in grlo, povzro\xc4\x8di vrtoglavico, glavobol, slabost, plju\xc4\x8dni edem in nezavest. Poleg tega lahko povzro\xc4\x8di okvaro jeter, ledvic in osrednjega \xc5\xbeiv\xc4\x8devja. Teko\xc4\x8di hidrazin je jedek in lahko pri ljudeh in \xc5\xbeivalih povzro\xc4\x8di vnetje ko\xc5\xbee. Dolgotrajno vdihavanje hlapov hidrazina lahko pri ljudeh in \xc5\xbeivalih povzro\xc4\x8di okvaro plju\xc4\x8d, jeter, vranice in \xc5\xa1\xc4\x8ditnice. Hidrazin lahko povzro\xc4\x8di tudi steatozo. Pri podganah, ki so bile izpostavljene hidrazinu, je pri\xc5\xa1lo do ve\xc4\x8djih okvar plju\xc4\x8d, nosne votline in tumorjev na jetrih._NEWLINE_Koncentracije hidrazina v farmacevtskih proizvodih morajo biti zelo nizke, do nekaj ppm. Po \xc5\xa1estmese\xc4\x8dni izpostavljenosti hidrazin hidratu v koncentraciji, ki je bila ni\xc5\xbeja od smrtne, je dokazano umrl najmanj en \xc4\x8dlovek._NEWLINE_21. februarja 2008 so ZDA uni\xc4\x8dile pokvarjeni vohunski satelit USA 193. Glavni razlog za uni\xc4\x8denje je bila potencialna nevarnost zaradi hidrazina, ki bi se sprostil, \xc4\x8de bi se nepo\xc5\xa1kodovani satelit nekontrolirano vrnil v zemeljsko atmosfero.'